b'\n_START_ARTICLE_\nLjubljanski vodnjaki\n_START_PARAGRAPH_\nLjubljanski vodnjaki oziroma fontane so v mestnem jedru prisotni \xc5\xbee od njenega nastanka, saj so bili pomembni za razvoj mesta kot takega, za oskrbo ljudi z vodo. Starej\xc5\xa1i vodnjaki in vodovodi do njih so bili znani v anti\xc4\x8dni Emoni, od njenega nastanka in vse do 5. stoletja. Anti\xc4\x8dne vodovode so uporabljali \xc5\xa1e v srednjem veku. _NEWLINE_Ljubljana ima nad 40 delujo\xc4\x8dih vodnjakov v o\xc5\xbejem jedru mesta. Redki med njimi imajo danes le funkcionalno vlogo oskrbe z vodo. Ve\xc4\x8dina jih krasi trge in parke in imajo izrazito kulturno-zgodovinsko ozadje ter vlogo prostorske dekoracije. Odlikuje jih precej\xc5\xa1nja likovna vrednost. Pomembnej\xc5\xa1a sta poznobaro\xc4\x8dna Robbov vodnjak in Narcisov vodnjak (arkade atrija Mestne hi\xc5\xa1e), oba delo v Benetkah \xc5\xa1olanega kiparja Francesca Robbe. Posebnost sta rekonstruirana zgodnjebaro\xc4\x8dna Neptunov (dvori\xc5\xa1\xc4\x8de SAZU, kopija kipa) in Herkulov vodnjak (Stari trg, rekonstrukcija), oba delo v Ljubljani delujo\xc4\x8dega Janeza Khumerstainerja. Med najstarej\xc5\xa1e celote sodi rekonstruirani vodnjak iz Turja\xc5\xa1kih vrtov, ki sedaj stoji na Novem trgu. Zanimivi so Ple\xc4\x8dnikovi vodnjaki in drugi vodnjaki, ki so jih oblikovali mlaj\xc5\xa1i arhitekti in kiparji. Ve\xc4\x8dje \xc5\xa1tevilo vodnjakov razli\xc4\x8dnih avtorjev je v parku Tivoli. V bli\xc5\xbenji okolici Ljubljane je posebnost renesan\xc4\x8dni Neptunov vodnjak v Polhovem Gradcu._NEWLINE_Arhitekt Ple\xc4\x8dnik je v Ljubljani oblikoval: vodnjak na Levstikovem trgu, stenski vodnjak blizu zapornic na Vrazovem trgu; stenski vodnjak, spomenik OF ob Ve\xc4\x8dni poti; vodnjak na otro\xc5\xa1kem igri\xc5\xa1\xc4\x8du ob Jakopi\xc4\x8devem sprehajali\xc5\xa1\xc4\x8du s predelano kopijo Gor\xc5\xa1etovega kipa de\xc4\x8dka z gosko; vodnjak na dvori\xc5\xa1\xc4\x8du Ustavnega sodi\xc5\xa1\xc4\x8da, manj\xc5\xa1i vodnjak ob molilnici na \xc5\xbdalah, kjer obi\xc4\x8dajno vode ni. Z vodnjakom je okrasil mali atrij v Kri\xc5\xbeankah, obod vodnjaka je postavil nad Zoisovo cesto. Posamezne vodnjake razli\xc4\x8dnih avtorjev skrivajo ljubljanska dvori\xc5\xa1\xc4\x8da, zlasti v srednjeve\xc5\xa1kem jedru. Posebnost je vodnjak na Rebri, ki ima za korito anti\xc4\x8dni sarkofag. Nov vodnjak na\xc4\x8drtuje mesto marca 2016 ob blagovnici Nama. _NEWLINE_Vseh delujo\xc4\x8dih vodnjakov, ostankov vodnjakov, za okras uporabljanih kamnitih obodov ali \xc5\xa1ap vodnjakov, pitnikov in vodnih zrcal je v Ljubljani, znotraj avtocestnega obro\xc4\x8da, nad 90, vendar niso vsi prosto dostopni.'